CELEX: 62009TN0364
Language: sk
Date: 2009-09-21 00:00:00
Title: Vec T-364/09 P: Odvolanie podané 21. septembra 2009 : Giorgio Lebedef proti rozsudku Súdu pre verejnú službu zo 7. júla 2009 vo veci F-39/08, Lebedef/Komisia

21.11.2009   
            
            
               SK
            
            
               Úradný vestník Európskej únie
            
            
               C 282/52
            
         Odvolanie podané 21. septembra 2009: Giorgio Lebedef proti rozsudku Súdu pre verejnú službu zo 7. júla 2009 vo veci F-39/08, Lebedef/Komisia
   (Vec T-364/09 P)
   2009/C 282/99
   Jazyk konania: francúzština
   
      Účastníci konania
   
   
      Odvolateľ: Giorgio Lebedef (Senningerberg, Luxembursko) (v zastúpení: F. Frabetti, advokát)
   
      Ďalší účastník konania: Komisia Európskych spoločenstiev
   
      Návrhy odvolateľa
   
   
               —
            
            
               zrušiť rozsudok SVS zo 7. júla 2009 vo veci F-39/08, Giorgio LEBEDEF, bydliskom 4, Neie Wee, L-1670, Senningerberg, Luxembursko, úradník Európskej komisie, za právnej pomoci a v zastúpení: pán Frédéric FRABETTI, advokát, so sídlom 5, rue Jean Bertels, L-1230 Luxemburg, ktoré je adresou na doručovanie, proti Komisii Európskych spoločenstiev, ktorá je žalovanou, v zastúpení: splnomocnení zástupcovia, s adresou na doručovanie v Luxemburgu, ktorý sa týka návrhu na zrušenie rozhodnutí z 29. mája 2007, 20. júna 2007, 28. júna 2007, 6. júla 2007, ako aj dvoch rozhodnutí z 26. júla 2007 a rozhodnutia z 2. augusta 2007 týkajúcich sa odpočítania 32 dní dovolenky žalobcu za rok 2007,
            
         
               —
            
            
               vyhovieť žiadosti odvolateľa podanej v konaní na prvom stupni,
            
         
               —
            
            
               subsidiárne, vrátiť vec Súdu pre verejnú službu na nové konanie,
            
         
               —
            
            
               rozhodnúť o trovách konania a zaviazať Európsku komisiu na náhradu trov konania.
            
         
      Odvolacie dôvody a hlavné tvrdenia
   
   Týmto odvolaním odvolateľ žiada zrušenie rozsudku Súdu pre verejnú službu (SVS) zo 7. júla 2009 vo veci Lebedef/Komisia, F-39/08, ktorým bola zamietnutá žaloba, v ktorej odvolateľ navrhol zrušenie viacerých rozhodnutí týkajúcich sa odpočítania 32 dní dovolenky žalobcu za rok 2007.
   Na podporu svojho odvolania uvádza odvolateľ deväť žalobných dôvodov založených na:
   
               —
            
            
               porušení článku 1 šiesteho odseku prílohy II Služobného poriadku úradníkov Európskych spoločenstiev týkajúcej sa okrem iného zloženia a postupu výboru zamestnancov, ako aj článku 1 ods. 2 rámcovej zmluvy upravujúcej vzťahy medzi Komisiou a profesijnými a odborovými organizáciami,
            
         
               —
            
            
               výklade a nesprávnom uplatnení koncepcie „slobodného združovania v odboroch“ založenej na článku 24b služobného poriadku,
            
         
               —
            
            
               porušení bodu III.c rozhodnutia Komisie z 28. apríla 2004 o tvorbe vykonávacích právnych predpisov upravujúcich neprítomnosť z dôvodu choroby alebo nehody, ktorý sa týka „čiastočného pracovného úväzku zo zdravotných dôvodov“, a to konkrétnejšie bodu stanovujúceho, že „počet dní riadne čerpanej dovolenky za kalendárny rok sa započítava do počtu riadne odpracovaných dní“,
            
         
               —
            
            
               nerešpektovaní zdravotného stavu odvolateľa,
            
         
               —
            
            
               nesprávnom výklade a uplatnení pojmov „účasť na zastupovaní zamestnancov“, „dočasné pridelenie na odborovú pozíciu“ a „odborová služobná cesta“,
            
         
               —
            
            
               skreslenom a nesprávnom posúdení skutkového stavu a tvrdení odvolateľa, ako aj na vecnej nesprávnosti zistení SVS v súvislosti so zápisom „neoprávnenej neprítomnosti“ do SysPer2,
            
         
               —
            
            
               nesprávnom právnom posúdení, ktorého sa dopustil SVS, keď vyložil pojem „neprítomnosť“ tak, ako je vymedzený v článkoch 57, 59 a 60 služobného poriadku,
            
         
               —
            
            
               nesprávnom právnom posúdení, ktorého sa dopustil SVS v súvislosti s uplatnením článku 60 služobného poriadku a
            
         
               —
            
            
               nedostatku odôvodnenia záverov SVS spochybnených v rámci prvých ôsmych odvolacích dôvodov.